Ollie se straf 'oorreaksie', sê minister | Netwerk24
08 Junie 2021 07:32
Die Engelse en Walliese Krieketraad (ECB) het "oorreageer" deur die snelbouler Ollie Robinson uit alle internasionale krieket te skors oor rassistiese en seksistiese aanmerkings wat hy jare gelede op Twitter gemaak het.
Dit is die mening van Oliver Dowden, Brittanje se minister van kultuur.
Ollie Robinson appelleer vir Ross Taylor se paaltjie in die eerste toets tussen Engeland en Nieu-Seeland op Lord's. Foto: Reuters
Robinson het "onvoorwaardelik" om verskoning gevra vir inskrywings op Twitter wat hy tussen 2012 en 2013 gemaak het. Dié inskrywings is opgediep nadat hy verlede week op Lord's sy toetsdebuut teen Nieu-Seeland gemaak het.
Die ECB het Robinson (27) Sondag geskors hangende 'n tugondersoek na die kwessie.
"Ollie Robinson se twiets was aanstootlik en verkeerd. Maar dis 'n dekade terug deur 'n tiener geskryf. Dié tiener is nou 'n man en het jammer gesê.
"Die ECB het oorreageer deur hom te skors en moet herbesin daaroor," sê Dowden op Twitter.
Robinson se kaptein, Joe Root, sê dié snelbouler het die afgelope week 'n wye spektrum emosies ervaar en moes 'n paar harde lesse leer. Hy sê Robinson het egter die kritiek moedig verdra en dadelik aanspreeklikheid vir sy dade aanvaar en berou daaroor getoon. – Reuters